CELEX: 32019D1298
Language: bg
Date: 2019-07-31 00:00:00
Title: Решение (ОВППС) 2019/1298 на Съвета от 31 юли 2019 година в подкрепа на диалога и сътрудничеството между Африка, Китай и Европа за предотвратяване на отклоняването на оръжия и боеприпаси в Африка

2.8.2019   
               
               
                  BG
               
               
                  Официален вестник на Европейския съюз
               
               
                  L 204/37
               
            
         РЕШЕНИЕ (ОВППС) 2019/1298 НА СЪВЕТА
         от 31 юли 2019 година
         в подкрепа на диалога и сътрудничеството между Африка, Китай и Европа за предотвратяване на отклоняването на оръжия и боеприпаси в Африка
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 31, параграф 1 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     Договорът за търговията с оръжие (ДТО) влезе в сила на 24 декември 2014 г. и всички държави членки са страни по него. Целта на ДТО е да се установят възможно най-високите общи международни стандарти за регулиране на международната търговия с конвенционално оръжие, както и да се предотврати и премахне незаконната търговия с конвенционално оръжие и да се попречи на неговото отклоняване.
                  
               
                     (2)
                  
                  
                     На 19 ноември 2018 г. Съветът прие Стратегията на ЕС срещу незаконните огнестрелни оръжия, малки оръжия и леки въоръжения и боеприпаси за тях, озаглавена „Гарантиране на сигурността на оръжията и защитата на гражданите“ (наричана по-долу „Стратегията“). Основната цел на стратегията е пълното и ефективно изпълнение на Програмата за действие на ООН от 2001 г. за предотвратяване, борба и премахване на незаконната търговия с малки оръжия и леки въоръжения във всичките ѝ аспекти. В стратегията се посочва, че ЕС ще продължи да насърчава отговорния и ефективен контрол върху износа на оръжие и че ще продължи да подкрепя всеобщото приемане и прилагане на ДТО. В Стратегията се посочва още, че ЕС ще продължи да подкрепя Африканския съюз и съответните регионални икономически общности в усилията им за борба с незаконната търговия на малки оръжия и леки въоръжения и боеприпаси за тях.
                  
               
                     (3)
                  
                  
                     През януари 2017 г. 28-ата редовна сесия на Асамблеята на Африканския съюз прие „Генерална пътна карта на Африканския съюз с практически стъпки, за да замлъкнат оръжията в Африка до 2020 г.“, с която ангажира членовете на Африканския съюз да ограничат незаконния приток и движение на незаконно оръжие, да възпрепятстват достъпа на бунтовниците/метежниците до оръжие, както и да прекъснат връзките с доставчиците и получателите на незаконно оръжие, включително чрез налагане на забрани, в съответствие с ДТО.
                  
               
                     (4)
                  
                  
                     В заключенията си относно Стратегията на ЕС за Китай от 18 юли 2016 г. Съветът подкрепи установяването на редовен диалог между ЕС и Китай по същество, в търсене, съвместно с държавите членки, на повече споделени позиции относно разоръжаването, неразпространението, борбата с тероризма, миграцията и сигурността в кибернетичното пространство.
                  
               
                     (5)
                  
                  
                     На 30 юни 2018 г. Третата конференция на ООН за преглед на напредъка в изпълнението на Програмата за действие на ООН срещу незаконните малки оръжия и леки въоръжения прие заключителен документ, в който държавите подновяват ангажимента си за предотвратяване и борба с отклоняването на малки оръжия и леки въоръжения. Държавите потвърждават готовността си за международно сътрудничество и за засилване на регионалното сътрудничество чрез подобрена координация, консултации, обмен на информация и оперативно сътрудничество с участието на съответните регионални и подрегионални организации, както и органите за правоприлагане, граничен контрол и издаване на разрешителни за износ и внос. Държавите се ангажират също така да обменят и, в съответствие с националните правни рамки и изисквания за сигурност, да прилагат предходен опит, изводи и добри практики по отношение на контрола върху износа, вноса и транзита на малки оръжия и леки въоръжения, включително в процесите на сертифициране и сертификатите за крайните потребители.
                  
               
                     (6)
                  
                  
                     В Програмата за устойчиво развитие до 2030 г. се посочва, че борбата с незаконната търговия с малки оръжия и леки въоръжения е необходима за постигането на много от целите за устойчиво развитие, включително свързаните с мира, справедливостта и силните институции, намаляването на бедността, икономическия растеж, здравеопазването, равенството между половете и безопасните градове. Поради това в цел за устойчиво развитие 16.4 всички държави са поели ангажимент за значително намаляване на незаконните финансови потоци и потоците на оръжие.
                  
               
                     (7)
                  
                  
                     На 27 февруари 2012 г. Съветът прие Решение 2012/121/ОВППС (1) в подкрепа на дейностите за насърчаване на диалога и сътрудничеството между ЕС, Китай и Африка за контрол на конвенционалното оръжие. Този проект бе успешно изпълнен от Saferworld, но са необходими повече усилия в тази област за постигане на целите, определени в посоченото решение.
                  
               
                     (8)
                  
                  
                     От 2008 г. досега Съветът прие 11 решения в подкрепа на информационните дейности за отговорен контрол върху износа на оръжия в съответствие с ДТО и с Обща позиция 2008/944/ОВППС на Съвета (2), но ангажирането на Китай с този въпрос е ограничено,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Настоящото решение цели да допринесе за предотвратяването и борбата с отклоняването на оръжия и боеприпаси в Африка.
            
            
               2.   Съгласно параграф 1 Съюзът подкрепя следните цели:
               
                           а)
                        
                        
                           повишаване на осведомеността на заинтересованите страни в Африка, Китай и Съюза за начините, по които незаконният поток на оръжия, особено малки оръжия и леки въоръжения (МОЛВ) и боеприпасите за тях, към неоправомощени лица допринася значително за изострянето на несигурността и насилието в различни части на Африка, като по този начин ограничава социалното сближаване, обществената сигурност, социално-икономическото развитие и ефективната работа на държавните институции;
                        
                     
                           б)
                        
                        
                           насърчаване на отчетността и отговорността по отношение на законната търговия с оръжие и поясняване на заинтересованите страни в Африка, Китай и Съюза как ефективният контрол върху износа на оръжия може да допринесе за намаляване на риска от отклоняване на оръжия към незаконния пазар.
                        
                     
            
               3.   За постигането на тези цели с настоящото решение ще бъде подкрепено създаването и разгръщането на съвместна неправителствена експертна работна група между Африка, Китай и Европа относно контрола на конвенционалните оръжия (ЕРГ), чиито основни задачи ще бъдат както повишаването на осведомеността и ангажираността, така и мобилизирането на политическите общности в Африка, Китай и Съюза, а също и укрепването на регионалното и международното сътрудничество с цел предотвратяване на отклоняването на оръжия и боеприпаси в Африка.
            
            
               4.   Очакваните резултати по настоящото решение са, както следва:
               
                           а)
                        
                        
                           по-добро разбиране на въздействието от отклоняването на оръжия и неправомерното им използване в Африка като резултат от съвместни проучвания и анализ, ориентиран към действия, извършвани от научни работници и представители на академичните среди в Африка, Китай и Съюза, и препоръки за конкретни проекти, подпомагани от Китай;
                        
                     
                           б)
                        
                        
                           повишаване на осведомеността на заинтересованите страни в Африка, Китай и Съюза относно ролята на ефективния контрол върху износа на оръжия за намаляването на риска от отклоняване и на отрицателното въздействие на незаконните оръжия и боеприпаси в Африка;
                        
                     
                           в)
                        
                        
                           увеличаване на приноса на Китай към съответните международни и регионални инициативи, включително инициативата на Африканския съюз „Да замлъкнат оръжията в Африка до 2020 г.“ и прилагането на ДТО;
                        
                     
                           г)
                        
                        
                           поставяне на въпроса за контрола на малките оръжия в дневния ред на диалога в рамките на Форума за сътрудничество между Китай и Африка (FOCAC);
                        
                     
                           д)
                        
                        
                           създаване на нови форуми, обединяващи експерти от правителствата, гражданското общество, стопанските и академичните среди от Африка, Китай и Съюза, които да подпомогнат с информация стратегическия диалог на високо равнище между ЕС и Китай.
                        
                     
            
               5.   Преките бенефициери на проектите ще бъдат, по предварителна преценка, 500 участници от политическите общности в Африка, Китай и Съюза, включително неправителствени организации, мозъчни тръстове, представители на отрасъла, правителствени служители, отговарящи за контрола на конвенционалните оръжия, и парламентарни представители. Непреките бенефициери ще бъдат населението, общностите, групите и отделните лица в Африка, които търпят неблагоприятните последици от разпространението на незаконните оръжия и боеприпаси на континента.
            
            
               6.   Приложението към настоящото решение съдържа подробно описание на проекта.
            
         
         
            Член 2
            
               1.   Върховният представител на Съюза по въпросите на външните работи и политиката на сигурност (ВП) отговаря за изпълнението на настоящото решение.
            
            
               2.   Техническото изпълнение на проекта по член 1 се осъществява от неправителствената организация Saferworld.
            
            
               3.   Saferworld изпълнява своите задачи под ръководството на ВП. За тази цел ВП сключва със Saferworld необходимите договорености.
            
         
         
            Член 3
            
               1.   Референтната сума за изпълнението на финансирания от Съюза проект, посочен в член 1, е в размер на 994 007 EUR.
            
            
               2.   Разходите, финансирани от референтната сума по параграф 1, се управляват в съответствие с процедурите и правилата, приложими за бюджета на Съюза.
            
            
               3.   Комисията упражнява надзор върху правилното управление на разходите, посочени в параграф 1. За тази цел тя сключва със Saferworld необходимото споразумение за финансиране. В споразумението се предвижда, че Saferworld е длъжен да осигури съответна на размера видимост на приноса на Съюза.
            
            
               4.   Комисията полага усилия да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Тя информира Съвета за всякакви трудности в хода на този процес, както и за датата на сключване на споразумението за финансиране.
            
         
         
            Член 4
            
               1.   ВП докладва на Съвета за изпълнението на настоящото решение въз основа на редовните тримесечни доклади, изготвяни от Saferworld. Тези доклади служат за основа на оценката, която Съветът извършва.
            
            
               2.   Комисията докладва за финансовите аспекти на проекта, посочен в член 1.
            
         
         
            Член 5
            
               1.   Настоящото решение влиза в сила в деня на приемането му.
            
            
               2.   Срокът на действие на настоящото решение изтича 36 месеца след датата на сключване на споразумението за финансиране, посочено в член 3, параграф 3. Ако обаче в рамките на този срок не бъде сключено споразумение, действието на настоящото решение изтича шест месеца след датата на влизането на настоящото решение в сила.
            
         
         
            Съставено в Брюксел на 31 юли 2019 година.
            
               
                  За Съвета
               
               
                  Председател
               
               T. TUPPURAINEN
            
         
         
            (1)  Решение 2012/121/ОВППС на Съвета от 27 февруари 2012 г. в подкрепа на дейностите за насърчаване на диалога и сътрудничеството между ЕС, Китай и Африка за контрол на конвенционалното оръжие (ОВ L 54, 28.2.2012 г., стр. 8).
         
            (2)  Обща позиция 2008/944/ОВППС на Съвета от 8 декември 2008 г. определяща общи правила за режим на контрол върху износа на военни технологии и оборудване (ОВ L 335, 13.12.2008 г., стр. 99).
      
      
         
            ПРИЛОЖЕНИЕ
            ДИАЛОГ И СЪТРУДНИЧЕСТВО МЕЖДУ АФРИКА, КИТАЙ И ЕВРОПА ЗА ПРЕДОТВРАТЯВАНЕ НА ОТКЛОНЯВАНЕТО НА ОРЪЖИЯ И БОЕПРИПАСИ В АФРИКА
            1.   Описание на проекта и дейностите
            Проектът ще се състои от две основни фази, обобщени по-долу в раздел 1.1 относно създаването на ЕРГ и раздел 1.2 относно информационните дейности за заинтересованите страни в Африка, Китай и Съюза с цел да се насърчи предприемането на действия за предотвратяване на отклоняването на оръжия и боеприпаси в Африка.
            1.1.   Първа фаза: Създаване и развитие на съвместна неправителствена експертна работна група Африка—Китай—Европа за предотвратяване на отклоняването на оръжия и боеприпаси в Африка.
            1.1.1.   Цели
            Да се създаде съвместна неправителствена експертна работна група Африка—Китай—Европа (ЕРГ) с участието на неправителствени експерти от Африка, Китай и Съюза, които ще работят за повишаване на осведомеността на заинтересованите страни в Африка, Китай и Съюза и ще подкрепят тристранния диалог и сътрудничество за предотвратяване на отклоняването на оръжия и боеприпаси в Африка с цел:
            
                        а)
                     
                     
                        представяне на разходите в областта на сигурността и социално-икономическите и хуманитарните разходи, свързани с отклоняването на оръжия в Африка, особено на малки оръжия и леки въоръжения и боеприпаси за тях, и обясняване на начините, по които подобряването на контрола върху трансфера на оръжия (и по отношение на предлагането) може да допринесе за намаляване на риска от отклоняване на оръжия към неоправомощени лица;
                     
                  
                        б)
                     
                     
                        подпомагане с информация на стратегическия диалог на високо равнище между ЕС и Китай, особено относно сигурността и сътрудничеството за контрол на оръжията в Африка;
                     
                  
                        в)
                     
                     
                        споделяне на информация, идеи, експертен опит и изследвания сред членовете на групата и оценяване на ефективността на съществуващите политики и инициативи;
                     
                  
                        г)
                     
                     
                        активни контакти и отправяне на препоръки към правителствените участници. Служители на държавите от Африка, на Китай, Съюза и държави членки ще бъдат поканени да наблюдават и допринасят за работата на ЕРГ.
                     
                  1.1.2.   Дейности
            Дейностите, които ще получат подкрепа в хода на изпълнението на задачите, посочени в първата фаза, ще включват:
            
                        а)
                     
                     
                        очертаване и разработване от Saferworld на подход за ангажиране с ключови партньори и участници в правителствата, стопанския сектор, организациите на гражданското общество, академичните институции, многостранните агенции, както и участници на регионално и общностно равнище, които ще имат решаваща роля за успеха и устойчивостта на проекта;
                     
                  
                        б)
                     
                     
                        въз основа на постигнатото по проекта на Съюза, подкрепен съгласно Решение 2012/121/ОВППС: i) организиране на до 20 подготвителни и последващи срещи в Африка, Китай и Европа с цел повишаване на осведомеността за проекта, включително структурата и графика, и осигуряване на подкрепата на съответните власти, ii) определяне на ключови експерти в Африка, Китай и Съюза, които ще участват в ЕРГ; iii) разработване на подробни работни планове за създаването и започването на работата на ЕРГ; iv) създаване на екип за координиране на проекта; v) описание и разпределяне на отговорностите в екипа; и vi) наблюдение и оценка на напредъка в изпълнението на дейностите;
                     
                  
                        в)
                     
                     
                        създаване на ЕРГ в подкрепа на тристранния диалог и сътрудничество. Очаква се ЕРГ да включва девет експерти по контрола на малките оръжия от Африка, Китай и Европа, които ще бъдат привлечени от мозъчни тръстове, научноизследователски центрове и академични институции и ще бъдат избрани въз основа на своите интереси, експертен опит и способност да участват в проекта;
                     
                  
                        г)
                     
                     
                        създаване на уебсайт на ЕРГ, който ще служи за онлайн платформа за обществено достъпния интерфейс на ЕРГ;
                     
                  
                        д)
                     
                     
                        три заседания на ЕРГ (по едно в Африка, в Китай и в Европа), които да дадат възможност за взаимодействие и споделяне на наученото между членовете на ЕРГ и служители от Африка, Китай и Съюза и държавите членки, както и насоки в осъществяването на информационни и научноизследователски дейности.
                     
                  1.1.3.   Резултати
            ЕРГ се превръща в основа за процеса на диалог, насърчаван с настоящото решение, като има основно значение за обединяването на експерти по контрола върху малките оръжия от Африка, Китай и Европа, способства за изграждането на мостове между научноизследователските и политическите общности и гарантира, че резултатите от проекта стигат до правителствата в Африка, Китай и Европа и до институциите на Съюза.
            1.2.   Втора фаза: Информационни дейности за правителствени участници в Африка, Китай и Съюза относно предотвратяването на отклоняването и борба с незаконното притежаване, трансфер и използване на оръжия и боеприпаси в Африка.
            1.2.1.   Цели
            
                        а)
                     
                     
                        да се ограничи отклоняването на оръжия и боеприпаси на африканския континент и по този начин да се намалят заплахите за сигурността на хората, да се допринесе за мирна и сигурна среда за африканските граждани и да се насърчи развитието;
                     
                  
                        б)
                     
                     
                        да се окаже подкрепа на африканските държави за изпълнението на „Генерална пътна карта на Африканския съюз с практически стъпки, за да замлъкнат оръжията в Африка до 2020 г.“, и съответните стратегии на регионалните икономически общности;
                     
                  
                        в)
                     
                     
                        да се насърчат полезните взаимодействия с други заинтересовани международни и регионални инициативи в действие, включително ДТО, Програмата за действие на ООН относно МОЛВ и Протокола на ООН за огнестрелните оръжия;
                     
                  
                        г)
                     
                     
                        да се търси координация и взаимодействие със съответните подкрепяни от Съюза инициативи в Африка, включително проектите на ЕС за контрол върху износа на оръжия и за осигуряване на осведоменост за ДТО, подкрепяни от решения (ОВППС) 2018/299 (1) и (ОВППС) 2018/101 (2) на Съвета, и проекта iTrace на Организацията за изследване на оръжия в райони на конфликт (Conflict Armament Research Ltd.), подкрепян с Решение (ОВППС) 2017/2283 на Съвета (3);
                     
                  
                        д)
                     
                     
                        да се търси ангажиране с многогодишния процес на преглед на правната уредба, протичащ в момента в Китай, което ще доведе до приемането на нов Закон за контрол на износа;
                     
                  
                        е)
                     
                     
                        да се окаже подкрепа за работата по контрола на малките оръжия на общностно равнище, като се достигне до хората на местно равнище, предоставят им се възможности да изразят своето мнение и им се предложат начини за намаляване на човешката цена, плащана заради незаконните оръжия и боеприпаси;
                     
                  
                        ж)
                     
                     
                        да се окаже подкрепа за съвместни проучвания и анализ, ориентиран към действията, от страна на експерти от Африка, Китай и Съюза по проблемите, свързани с отклоняването на оръжия и боеприпаси и неправомерното им използване в Африка, с препоръки за конкретни действия, спомагащи за преодоляването и намаляването на заплахите, свързани с незаконни оръжия и боеприпаси. Това може да включва, без да се ограничава само до: контрол на износа; безопасно и сигурно съхранение на оръжията и боеприпасите; унищожаване на излишъка от оръжия и боеприпаси; маркиране, поддържане на регистри и проследяване, включително сътрудничество с мисиите на ООН, натоварени с откриването и проследяването на незаконни оръжия; наблюдение и прилагане на оръжейно ембарго; обмен на оперативна информация с цел разбиване на мрежите за трафик на оръжия.
                     
                  1.2.2.   Дейности
            Дейностите, които ще бъдат подкрепяни при изпълнението на задачите, посочени във втората фаза, ще включват:
            
                        а)
                     
                     
                        два семинара (по един в Африка и в Китай) на тема „Насърчаване на отчетността и отговорността по отношение на търговията с оръжие и предотвратяване на отклоняването на оръжия и боеприпаси към неоправомощени лица и лица, които са дестабилизиращ фактор в Африка“, които ще се проведат под егидата на ЕРГ, чиито членове ще подпомагат Saferworld и също ще участват в проявите;
                     
                  
                        б)
                     
                     
                        изготвяне и разпространение на информационен документ на тема „Борба с разпространението на незаконни оръжия и боеприпаси в Африка: препоръки към FOCAC“ преди срещата на върха на FOCAC през 2021 г.;
                     
                  
                        в)
                     
                     
                        изготвяне и разпространение на информационен документ на английски и китайски език на тема „Разпространение на незаконни оръжия и боеприпаси в Африка: какво могат да направят държавите доставчици, за да се намали рискът от отклоняване?“;
                     
                  
                        г)
                     
                     
                        три посещения на място от ЕРГ с проучвателна цел, всяко с продължителност от десет дни, в три избрани африкански държави, с цел преодоляване на проблемите, свързани с разпространението и неконтролираното обращение на незаконни оръжия и боеприпаси (включително сложността на процесите на отклоняване при разрешен трансфер или притежание, както и проблемни трансгранични явления, като заграбването на добитък, които се подхранват от разпространението на незаконни оръжия и боеприпаси);
                     
                  
                        д)
                     
                     
                        изготвяне от ЕРГ на три научни статии (на китайски, английски и френски език) въз основа на проучванията на място с препоръки относно практическите действия, необходими за справяне с незаконните оръжия и боеприпаси, като се обръща специално внимание на значението на доставчиците на оръжия в Африка, Китай и Съюза за намаляване на риска от отклоняване;
                     
                  
                        е)
                     
                     
                        около 20 двустранни срещи със служители от Африка, Китай и държавите членки за споделяне и ефективно предаване на препоръките на ЕРГ, повишаване на осведомеността и политическото желание за съвместни проекти на официално равнище;
                     
                  
                        ж)
                     
                     
                        изготвяне и разпространение на един проучвателен доклад (на китайски, английски и френски език) относно разпространението на незаконни оръжия и боеприпаси в Африка, който да оцени ефективността на текущите действия и да включи препоръки за осъществими проекти, които да спомогнат за по-доброто справяне с незаконните оръжия и боеприпаси, като по този начин се намали вредното им въздействие и се допринесе за повишаване на мира и сигурността на национално, регионално и международно равнище. Докладът ще отделя и специално внимание на значението на доставчиците на оръжия в Африка, Китай и Съюза за намаляване на риска от отклоняване на оръжия в Африка;
                     
                  
                        з)
                     
                     
                        провеждане на един заключителен семинар в Китай с цел предаване на препоръките от процеса на проучванията и диалога и изтъкване на ползите от сътрудничеството между Африка, Китай и Съюза с неговите държави членки и от участието в съвместни дейности, както и за установяване на процеси за поддържане на диалога в бъдеще.
                     
                  1.2.3.   Резултати
            
                        —
                     
                     
                        повишаване на осведомеността, познанията и разбирането на 500 участници от политическите общности в Африка, Китай и Съюза, включително служители, отговарящи за контрола на износа на конвенционални оръжия, учени, парламентарни представители, неправителствени организации, представители на отрасъла и журналисти, относно факторите, които допринасят за масовото наличие на незаконни оръжия и боеприпаси в Африка, ключовите въпроси и въздействия на местна почва и ролята и отговорността на държавите — доставчици на оръжие, за намаляване на риска от отклоняване при трансфера на оръжия,
                     
                  
                        —
                     
                     
                        подобряване на диалога, взаимодействието и сътрудничеството с цел предотвратяване на отклоняването на оръжия и боеприпаси и борбата с него между 60 служители от Африка, Китай, Съюза и държавите членки и участници от гражданското общество, включително чрез определянето на области за практическо сътрудничество между Африка, Китай и Съюза, което да спомогне за намаляване на отклоняването на оръжия и боеприпаси в Африка,
                     
                  
                        —
                     
                     
                        намаляване на броя на случаите и ситуациите на отклоняване на оръжия и боеприпаси към неоправомощени лица и лица, които са дестабилизиращ фактор в Африка,
                     
                  
                        —
                     
                     
                        подкрепа за изпълнението на „Генерална пътна карта на Африканския съюз с практически стъпки, за да замлъкнат оръжията в Африка до 2020 г.“ и Програмата за действие на ООН срещу незаконните МОЛВ,
                     
                  
                        —
                     
                     
                        по-тясно съгласуване на националните правни норми и уредби в Африка и Китай с международните стандарти за контрол върху износа на оръжие, като например ДТО, с оглед на ограничаване на риска от отклоняване при търгуването с оръжие,
                     
                  
                        —
                     
                     
                        връщане на контрола на оръжията на дневен ред в рамките на FOCAC като основна отправна точка за укрепване на диалога и сътрудничеството между Африка и Китай по въпросите на предотвратяването на отклоняването на оръжия към неоправомощени лица и лица, които са дестабилизиращ фактор в Африка,
                     
                  
                        —
                     
                     
                        изготвяне на корпуса на основан на данни анализ на проблема с незаконните оръжия и боеприпаси в Африка въз основа на съвместни проучвания на място от експерти от Африка, Китай и Съюза, което ще допринесе за по-добро всестранно разбиране на отклоняването и повторния трансфер на оръжия към неоправомощени лица и лица, които са дестабилизиращ фактор в Африка, и ще осигури по-надеждни общи основи за по-ефективната съвместна работа между Африка, Китай и Съюза с цел разрешаване на проблема,
                     
                  
                        —
                     
                     
                        определяне на практически средства за справяне със заплахите, свързани с разпространението на незаконни оръжия и боеприпаси, и на необходимостта от колективна международна реакция на сътрудничество в съответствие с основните международни и регионални ангажименти и политически инициативи, като Програмата за действие на ООН срещу незаконните МОЛВ, Международния инструмент за проследяване, Програмата за устойчиво развитие до 2030 г., Договора за търговията с оръжие, Стратегията на Африканския съюз за контрол на незаконното разпространение, обращение и трафик на малки оръжия и леки въоръжения, Стратегическата програма за сътрудничество между ЕС и Китай до 2020 г., Стратегията на ЕС относно Китай и Стратегията на ЕС срещу незаконните огнестрелни оръжия, малки оръжия и леки въоръжения и боеприпаси за тях, както и съответните стратегии и планове за действие на регионалните икономически общности,
                     
                  
                        —
                     
                     
                        укрепване на капацитета на африканските национални власти и регионални организации за установяване на конкретните нужди от техническа помощ и набелязване на подходящи платформи в диалога им с Китай и ЕС с цел насочването на ресурси за посрещането на тези нужди.
                     
                  2.   Участници и място на провеждане на семинарите/работните срещи и встъпителните и заключителните прояви
            Освен ако в текста на настоящото приложение не е посочено друго, Saferworld ще предложи евентуалните участници и места за провеждане на семинарите и другите събития, планирани по проекта, които след това ще бъдат одобрени от ВП, който провежда консултация с компетентните органи на Съвета.
            3.   Пол
            Saferworld ще включи свързаните с пола въпроси в стратегиите и дейностите, свързани с изпълнението на проекта, така че жените и мъжете да имат влияние върху проекта, да участват в него и да се възползват по справедлив начин от него. Доколкото е възможно, Saferworld ще насърчава партньорите по проекта да предлагат делегации, включващи лица от различен пол, които да участват в дейностите по проекта и да гарантират, че въздействието на незаконните оръжия и боеприпаси върху свързаните с пола въпроси се включва във всички семинари и проучвателни посещения.
            4.   Партньори
            Предвижда се основните партньори по проекта да бъдат Китайската асоциация за контрол на оръжията и разоръжаване и Центърът за изследвания и информация в областта на сигурността (Кения).
            5.   Управителен комитет
            Управителният комитет за проекта ще се състои от представител на ВП, на Комисията и на Saferworld. Веднъж на шест месеца управителният комитет ще извършва преглед на изпълнението на настоящото решение, включително посредством електронни комуникационни средства.
            6.   Докладване
            Saferworld ще представя шестмесечни описателни доклади, в които ще прави преглед на напредъка за постигане на резултатите от проекта. Освен това Saferworld ще представя годишни описателни и финансови доклади, както и окончателен доклад в рамките на шест месеца след изтичането на срока на изпълнение.
            7.   Видимост на Съюза и наличие на помощни материали
            Материалите, изготвени в контекста на проекта, и специално създаденият уебсайт ще гарантират видимостта на Съюза, по-специално чрез логото и графичната схема от Наръчника за комуникация и видимост на външните дейности на Европейския съюз. Делегациите на Съюза следва да участват в прояви в трети държави с цел да се засилят политическите последващи действия и видимостта.
            
               (1)  Решение (ОВППС) 2018/299 на Съвета от 26 февруари 2018 г. за популяризиране на Европейската мрежа от независими експертни центрове по въпросите на неразпространението и разоръжаването в подкрепа на изпълнението на Стратегията на ЕС срещу разпространението на оръжия за масово унищожение (ОВ L 56, 28.2.2018 г., стр. 46).
            
               (2)  Решение (ОВППС) 2018/101 на Съвета от 22 януари 2018 г. за насърчаване на ефективния контрол върху износа на оръжие (ОВ L 17, 23.1.2018 г., стр. 40).
            
               (3)  Решение (ОВППС) 2017/2283 на Съвета от 11 декември 2017 г. за подкрепа на глобален механизъм за докладване относно незаконни малки оръжия и леки въоръжения и други незаконни конвенционални оръжия и боеприпаси, с цел намаляване на риска за незаконна търговия с тях („iTrace III“) (ОВ L 328, 12.12.2017 г., стр. 20).